ERASMUS+

OSNOVNA ŠOLA BUKOVAC ZAGREB

Naša dogodivščina z Erasmus+ projektom se je začela že v osmem razredu, ko so razredniki iz generacije zbrali nekaj najbolj zavzetih učencev, ki so si želeli novih spominov in izkušenj. Že od septembra 2024 smo se vestno pripravljali na naš odhod. Srečevali smo se na sestankih, sestavljali naše predstavitve ter predstavitve naše šole, kraja in okolice. Ko je bilo vse nared in pripravljeno za naš odhod, smo le še spakirali vsak svoj kovček in se 10. novembra ob 11.00 zbrali na železniški postaji Pivka, polni pričakovanj ter z nasmehi na obrazih.

Vlak je speljal in še zadnjič smo se ozrli po domači Pivki nato pa nas je čakala prijetna ura smeha in pogovorov do železniške postaje Ljubljana, kjer smo si privoščili kosilo. Čakali sta nas še dobri dve uri vožnje v Zagreb zato smo se udobno namestili v kupeje in z vsakim prevoženim kilometrom je naše pričakovanje naraščalo. Moram priznati, da smo bili vsi kar malo živčni, saj smo naše gostitelje komaj poznali, a ko smo stopili z vlaka, si z nasmehom segli v roko in se ozrli po razsvetljenem Zagrebu, smo se hitro pomirili. Pomahali smo še našim učiteljicam in skozi mesto odšli vsak svojo pot.

V ponedeljek, 11. novembra, smo se prebudili v mrzlo jutro. Oblekli smo debele bunde in se z avtobusi, tramvaji ali peš odpravili v šolo, kjer smo se vsi ponovno zbrali. Učenci in učitelji na Osnovni šoli Bukovac so nam in Nemcem, ki so bili prav tako na gostovanju v okviru projekta Erasmus+, izrekli toplo dobrodošlico. Razkazali so nam šolo, ki je marsikoga presenetila z raznobarvnimi hodniki in lepimi učilnicami. Sledile so predstavitve in kvizi slovenske, hrvaške in nemške šole, ki so se odvijale v knjižnici. Imeli smo tudi glasbeno in jezikovno delavnico, nato pa smo se že pošteno lačni odpravili na kosilo v šolsko jedilnico. Bili smo prisotni tudi pri rednem pouku in spoznali, kako se učijo učenci na hrvaških šolah. Sledil je zaključek dneva in vsi smo se odpravili proti domu.

V torek, 12. novembra, smo se s tramvajem odpeljali do centra Zagreba, kjer nas je čakala soba pobega. Vsaka skupina je dobila svojo knjigo, polno ugank, ki nas je v raziskovanju vodila skozi mesto, odkrivali smo njegove znamenitosti in zgodovino. Po razrešitvi vseh ugank nas je čakalo nakupovanje po trgovinah, kjer smo si kupili spominek na Zagreb in celoten teden dogodivščin. Vrnili smo se v šolo na kosilo in sledila je likovna delavnica, kjer smo iz linoleja izrezovali lectova srca in jih z barvo odtisnili na platnene vrečke. Po celem dnevu aktivnosti smo prišli do zaključka ter se z gostitelji vrnili domov.

Sreda, 13. november, je bil še posebej zanimiv dan, saj nas je čakal izlet v Krapino. Imeli smo voden ogled muzeja neandertalcev iz Krapine, ki nas je popeljal daleč v preteklost. Presenetil nas je moderen ter zanimiv muzej in z veseljem smo nadgradili naše znanje zgodovine. V starem muzeju smo imeli še delavnico, kjer smo iz gline izdelovali morske živali in se z avtobusom odpravili nazaj proti Zagrebu. Na poti smo se ustavili v prijetni gostilni, kjer smo pojedli obilno kosilo in pozno popoldne prispeli v Zagreb.

 Četrtek, 14. november, smo preživeli na svežem zraku. Skozi gozd parka Maksimir smo prispeli do živalskega vrta, kjer je sledil voden ogled v angleščini. Videli smo veliko eksotičnih živali ter se o njih tudi veliko naučili, kdor pa je želel si je lahko kupil spominek v trgovini živalskega vrta. Skozi park smo se odpravili do šole, vmes pa smo naredili nekaj skupinskih slik. Po kosilu smo imeli tehnično delavnico, kjer smo izdelovali lesene broške z lučkami. Nad izdelki smo bili vsi navdušeni, sledila pa je manjša pogostitev v knjižnici, kjer smo si privoščili odlično torto. Poslovili smo se in odšli proti domu.

Petek, 15. november, je bil naš zadnji dan na Osnovni šoli Bukovac pa tudi zadnji dan v Zagrebu. Po prihodu v šolo smo imeli računalniško delavnico z MICROBIT kjer smo nadgradili naše računalniško znanje. Sledila je malica v kuhinji, da smo se okrepčali pred potjo, nato pa smo se poslovili od naših gostiteljev in novih prijateljev ter se odpravili proti železniški postaji Zagreb.

V tem tednu se je zgodilo toliko novega, nepričakovanega in navdušujočega, da bi bilo težko vse preliti na papir. Poleg dejavnosti v šoli, smo z družinami pri katerih smo bili na gostovanju preživeli popoldneve v mestu. Obiskali smo muzej čokolade, hišo iluzij, nakupovali v trgovinicah v mestnem središču, se sprehajali po parku, obiskali zabaviščni center Amazinga, se z žičnico povzpeli na Sljeme ali preprosto uživali v pogovorih v kavarni. Mislim da je bila za nas vse to pomembna in nepozabna izkušnja, ki nas bo spremljala še dolgo v prihodnost. Naša šolska pot se nadaljuje, že veselo pa pričakujemo prihod hrvaških učencev in učiteljic v aprilu ter naš odhod v Španijo v maju. Do takrat pa se osredotočamo na šolo in vsakdanje uspehe.

November 2024

Lena Seidl